**Sushma Swaraj** (14. helmikuuta 1952 – 6. elokuuta 2019) oli intialainen poliitikko, joka valittiin maansa ulkoministeriksi toukokuussa 2014. Hän oli Intian kansanpuolueen, BJP:n, johtaja parlamentin alahuoneessa. Koulutukseltaan hän oli juristi.

Tausta ja yksityiselämä
-----------------------

Sushman isä Hardev Sharma oli aktiivinen Intian kansanpuolueen edeltäjän, hindumielisen RSS:n jäsen. Sushma toimi RSS:n opiskelijajärjestössä.

Swaraj aloitti opintonsa S.D. College of Ambala Cantonment -opistossa, jossa hän opiskeli valtiotiedettä ja sanskritia valmistuen kandidaatiksi. Myöhemmin hän jatkoi opintojaan Punjabin yliopistossa pääaineenaan oikeustiede, mistä hän valmistui vuonna 1973.

Swaraj oli naimisissa Mizoramin osavaltiossa vaikuttaneen poliitikon ja juristinm, Swaraj Kushalin, kanssa. Parilla oli yksi tytär..

### Terveydentila ja kuolema

Vuonna 2016 diabetesta sairastavan Sushman ilmoitettiin tarvitsevan munuaissiirteen. Useat kansalaiset tarjoutuivat luovuttajiksi. Vedoten terveyssyihin Sushma ei asettunut ehdolle vuoden 2019 vaaleissa. Hän kuoli sydänkohtaukseen 6. elokuuta 2019.

Kuolemansa jälkeen, vuonna 2020, hänelle myönnettiin Intian toiseksi korkein kunniamerkki Padma Vibhushan.

Ura
---

Swaraj aktivoitui poliittisesti vuonna 1977, kun hän osallistui Indira Gandhia vastustaviin mielenosoituksiin. Sushma sai näkyviä paikkoja politiikassa aluksi Haryanan osavaltion toimielimissä. Hänet valittiin osavaltion parlamenttiin ja työministeriksi vuonna 1977, 25-vuotiaana. Swaraj oli Intian historian nuorin ministeri osavaltion tasolla.

Hän ei päässyt liittovaltion parlamenttiin Lok Sabhaan kolmella yrittämällä (1980, 1984 ja 1989), mutta tuli valituksi parlamentin ylähuoneeseen 1990. Sen jälkeen hän oli vuoroin ala- vuoroin ylähuoneessa. Vuoden 2009 vaaleissa hän sai paikan Lok Sabhassa murskaavalla 389 000 äänen erolla vastaehdokkaaseensa. Vuonna 2014 äänimarginaali oli vielä isompi. Vuosina 2009–2014 Swaraj oli opposition johtaja Lok Sabhassa; Sonia Gandhin lisäksi Swaraj on ainoa nainen, joka toiminut tässä tehtävässä.

Vuonna 2014 Swaraj nousi Intian ulkoministeriksi. Hän toimi virassa vuoteen 2019, kunnes jätti politiikan.

Kunnianosoituksia
-----------------

* Padma Vibhushan

* Siviilimeriitin ritarikunta (Espanja, suurristi)

Lisäksi Intian hallitus päätti alkuvuodesta 2020 nimetä kaksi valtion instituuttia Swarajin mukaan: ulkomailla asuvia intialaisia yhdistävä kulttuurikeskus *Sushma Swaraj Bhavan* (aik. Pravasi Bharatiya Kendra) ja diplomaatteja kouluttava *Sushma Swaraj Institute of Foreign Service* (aik. Foreign Service Institute).

Galleria
--------

* Swaraj yhdessä yhdysvaltalaisen virkaveljensä John Kerryn kanssa vuonna 2014.Swaraj yhdessä yhdysvaltalaisen virkaveljensä John Kerryn kanssa vuonna 2014.
* BJP:n vaaliohjelman kansikuva vuodelta 2014, jossa Swaraj kuvattu yhdessä muiden puolueen nimekkäiden ehdokkaiden kanssa.BJP:n vaaliohjelman kansikuva vuodelta 2014, jossa Swaraj kuvattu yhdessä muiden puolueen nimekkäiden ehdokkaiden kanssa.
* Swaraj ja ModiSwaraj ja Modi
* Swaraj puhumassa YK:n 73. yleiskokouksessa vuonna 2018Swaraj puhumassa YK:n 73. yleiskokouksessa vuonna 2018

Lähteet
-------

1. ↑  BJP Leader And Former Foreign Minister Sushma Swaraj Dies At 67(englanniksi)
2. 1 2 3 4  Shanthie Mariet D'Souza: Sushma Swaraj *Encyclopedia Britannica*. Viitattu 10.3.2019.
3. ↑  Sushma Swaraj *India Today*.  Arkistoitu 11.4.2019. Viitattu 10.3.2019.
4. 1 2  About Us *Ministry of External Affairs*. Viitattu 10.3.2019.
5. 1 2  Sushma Swaraj Biography - About family, political life, awards won, history *Elections in India*. Viitattu 1.4.2021.
6. ↑  Sushma Swaraj: Indians offer kidneys to ailing minister *BBC*. Viitattu 10.3.2019.
7. ↑  The Economic Times *economictimes.indiatimes.com*.
8. ↑  Arun Jaitley, Sushma Swaraj, George Fernandes given Padma Vibhushan posthumously. Here's full list of Padma award recipients *Economic Times*.  26.1.2020. Viitattu 14.2.2020.
9. 1 2  Sushma Swaraj: Leader who broke records, won hearts and inspired minds | An interactive timeline *India Today*. Viitattu 1.4.2021. (englanniksi)
10. ↑  Narendra Modi tar över premiärministerkapet i Indien *svenska.yle.fi*. Viitattu 1.4.2021. (ruotsiksi)
11. ↑  Real Decreto 575/2015, de 26 de junio, por el que se concede la Gran Cruz de la Orden del Mérito Civil a la señora Sushma Swaraj, Ministra de Asuntos Exteriores de la República de la India (pdf)  26.6.2015. Boletín oficial del Estado. Viitattu 3.4.2021. (espanjaksi)
12. ↑  Government renames two prominent institutes after Sushma Swaraj *The Hindu*.  13.2.2020. Viitattu 3.4.2021. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |